I 1842 fikk Jacob Mørch fra Kristiansand det første norske patentet på en metode for konservering av hummer. I 1908 ble det aller første varemerket registrert. Merket het Tom, og var et varemerke for sigarer, sigaretter og tobakksvarer. På dette tidspunktet var det mulig å søke patent hos Patentkommisionen, og få varemerker registrert hos en særskilt registrator. I 1911 ble det norske Patentstyret etablert som Styret for det industrielle rettsvern. De ga beskyttende erklæringer på patent, varemerke og design, som et offentlig og åpent brev. Det var syv heltidsansatte og fem deltidsansatte som behandlet patentsøknader, 300 varemerkesøknader og et mindre antall designsøknader. Direktøren var Christian Henry Hansson. I starten av 1940-årene, under okkupasjonen av Norge, steg antall patentsøknader sterkt, spesielt fra Tyskland. Det ble ikke ansatt flere, og arbeidstempoet «var vel heller ikke som vanlig». Som følge av dette ble syv av Patentstyrets ansatte arrestert av Gestapo, og to satt i fangeleiren Sachsenhausen til krigens slutt. Etter andre verdenskrig ble flere internasjonale samarbeid vedtatt. I 1967 ble Den internasjonale opphavsrettsorganisasjonen (WIPO) opprettet, hvor Norge var med fra start. I 2008 ble Norge medlem av European Patent Office (EPO). Samme år ble Nordisk Patentinstitutt (NDI) opprettet. Patentstyret har gitt ut tre bøker, i forbindelse med 50-, 75- og 100-årsjubileumet. Bøkene inneholder informasjon om historikken til Patentstyret og industrielt rettsvern.